Унэжокъуэ Борис Дулэ и къуэр
И ныбжьыр илъэс 85-м иту дунейм ехыжащ мэкъумэш IэнатIэм и ветеран, зи зэфIэкIхэмкIэ цIэрыIуэ къэрал лэжьакIуэу, къызэгъэпэщакIуэ IэкIуэлъакIуэу щыта Унэжокъуэ Борис Дулэ и къуэр.
Унэжокъуэ Борис КъБАССР-м хыхьэ Шэджэм щIыналъэм щыщ Кэнжэ къуажэм 1933 гъэм къыщалъхуащ. Къэбэрдей-Балъкъэр къэрал университетым и мэкъумэш къудамэр къиуха нэужь, ар «Кэнжэ» колхозым и зоотехникыу, и унафэщIу лэжьащ, КъБКъУ-м и еджапIэ хозяйствэм и Iэтащхьэу щытащ.
1975 гъэм Унэжокъуэ Борис «Кэнжэ» совхозым и унафэщIу ягъэуващ икIи а къулыкъум илъэс 20-м нэблагъэкIэ пэрытащ.
А зэманым къриубыдэу Унэжокъуэм хузэфIэкIащ нэхъапэм къыкIэрыхуу щыта мэкъумэш IуэхущIапIэр Къэбэрдей-Балъкъэрым и мызакъуэу, Совет Союзми щыпашэхэм, фейдэ нэхъыбэ къэзылэжьхэм яхигъэхьэн.
Мэкъумэш щIэныгъэхэм я доктор, профессор Лучков Пётр Григорий и къуэр я дэIэпыкъуэгъуу, «Кэнжэ» совхозым къэралым щыяпэу щагъэунэхуауэ щытащ пхъэщхьэмыщхьэ жыгхэр джабэ нэкIухэм екIуэкIыу щыгъэкIыным теухуа технологиер. Борис Дулэ и къуэм бгъэдэлъа къызэгъэпэщакIуэ зэчийм и фIыгъэкIэ, «Кэнжэ» совхозыр увауэ щытащ бгылъэ щIыпIэхэм жыг хадэхэр щыгъэкIы-ным Совет Союзым зыщегъэужьынымкIэ къэхутэныгъэхэр щрагъэкIуэкI щIыпIэу. Хозяйствэм куэдрэ къыщызэрагъэпэщащ нэгъуэщI къэралхэм я лIыкIуэхэри зыхэта, жьэгъущIэс, бгылъэ щIыпIэхэм жыг хадэхэр щыгъэкIыным теухуа союзпсо, урысейпсо зэIущIэхэмрэ семинархэмрэ.
Унэжокъуэ Борис мэкъумэш IэнатIэм IуэхугъуэщIэхэр къыщыхэлъхьэнымрэ ахэр хэпщэнымкIэ зэфIэкIышхуэ къэзыгъэлъэгъуахэм я сатырым хэбгъэхьэ хъунущ. И къару емыблэжу зэрылэжьам, и IэщIагъэм зэрыхуэпэжам папщIэ абы къыхуагъэфэщащ къэрал дамыгъэ лъапIэ зэмылIэужьыгъуэ куэд. Абыхэм ящыщщ «ЩIыхьым и Дамыгъэ» орденыр, апхуэдэуи абы «Урысей Федерацэм щIыхь зиIэ и зоотехник» цIэ лъапIэри къыфIащат.
Унэжокъуэ Б. Д. цIыхубэ хозяйствэм и ехъулIэныгъэхэр щагъэлъагъуэу Москва щыIэ выставкэм и медаль зэмылIэужьыгъуэ куэди къратащ.
Унэжокъуэ Борис Къэбэрдей-Балъкъэрым и Совет Нэхъыщхьэм и 12-нэ зэхуэсыгъуэм и цIыхубэ депутату хахауэ щытащ икIи махуэ къэс къагъэсэбэп хьэпшыпхэм я фIагъымкIэ, сатумкIэ, цIыхухэм хуащIэ нэгъуэщI IуэхутхьэбзэхэмкIэ зэпымыууэ лажьэ комиссэм хэтащ.
Унэжокъуэ Борис и фэеплъ нэхур ягу ихунукъым абы дэлэжьахэмрэ мэкъумэш IэнатIэм ныбжьэгъу къыщыхуэхъуауэ щытахэмрэ.
Къэбэрдей-Балъкъэр Республикэм
Мэкъумэш хозяйствэмкIэ и министерствэ.
